b"\n_START_ARTICLE_\nBataanski pohod smrti\n_START_PARAGRAPH_\nBataanski pohod smrti je bil eden prvih vojnih zlo\xc4\x8dinov, ki so ga zagre\xc5\xa1ile Japonske oboro\xc5\xbeene sile nad zavezni\xc5\xa1kimi vojnimi ujetniki v drugi svetovni vojni._NEWLINE_Konec leta 1941 so se odvijali sklepni boji na Filipinih, ki so jih Japonci napadli sredi decembra istega leta. Ameri\xc5\xa1ke in filipinske enote so se pred napredujo\xc4\x8dimi japonskimi silami umaknile na polotok Bataan, njihovo poveljstvo pa na oto\xc4\x8dek Corregidor na vhodu v manilski zaliv. Na Bataanu je tako potekala zadnja obrambna \xc4\x8drta, ki pa so jo Japonci zlomili 9. aprila 1942. Pribli\xc5\xbeno 70.000 Ameri\xc4\x8danov in Filipincev, pod vodstvom generalmajorja Edwarda P. Kinga mlaj\xc5\xa1ega se je predalo generalu Masaharu Hommi. Pomanjkanje prevoznih sredstev je prisililo Japonce, da so ujetnike poslali na pot do tabori\xc5\xa1\xc4\x8da za vojne ujetnike (Tabori\xc5\xa1\xc4\x8de O'Donnell), ki se je nahajalo na drugem koncu otoka, kakih 150 km severneje, kar pe\xc5\xa1._NEWLINE_Na tem pohodu je zaradi razli\xc4\x8dnih bolezni, podhranjenosti in slabega ravnanja pomrlo med 7.000 in 10.000 ujetnikov. To\xc4\x8dna \xc5\xa1tevilka \xc5\xbertev ni natan\xc4\x8dno znana, saj je na pohodu mnogo ujetnikov pobegnilo. Slabo ravnanje se je nadaljevalo v tabori\xc5\xa1\xc4\x8du O'Donnell in kasneje Cabanatuanu. Ameri\xc5\xa1ke ujetnike so postopoma razselili v tabori\xc5\xa1\xc4\x8da v Koreji, Japonski in Mand\xc5\xbeuriji, filipinski vojaki pa so bili 6. junija 1942 pomilo\xc5\xa1\xc4\x8deni in izpu\xc5\xa1\xc4\x8deni._NEWLINE_Po koncu druge svetovne vojne je bil general Homma obto\xc5\xbeen vojnih zlo\xc4\x8dinov nad ujetniki in obsojen na smrt. Usmr\xc4\x8den je bil 3. aprila 1946 v bli\xc5\xbeini Manile._NEWLINE_Dan predaje je danes filipinski dr\xc5\xbeavni praznik, znan kot Bataanski dan, na njem pa se v vojnem memorialu na Bataanu spomnijo padlih."